Aiškinamasis raštas

Dėl socialinio būsto pirkimo

**1. Parengto tarybos sprendimo projekto tikslai ir uždaviniai**

Vadovaudamasi Molėtų rajono savivaldybės socialinio būsto fondo plėtros 2015 - 2020 metais programa, patvirtinta Molėtų rajono savivaldybės tarybos 2015 m. spalio 29 d. sprendimu Nr. B1-241 „Dėl Molėtų rajono savivaldybės socialinio būsto fondo plėtros 2015 - 2020 metais programos tvirtinimo“, Molėtų rajono savivaldybės tarybos 2016 m. sausio 28 d. sprendimu Nr. B1-19 „Dėl pritarimo projekto „Socialinio būsto fondo plėtra Molėtų rajono savivaldybėje“ įgyvendinimui“, Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimo tvarkos aprašu, patvirtintu Lietuvos Respublikos Vyriausybės 2003 m. birželio 25 d. nutarimu Nr. 841 „Dėl Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimo tvarkos aprašo patvirtinimo“, Molėtų rajono savivaldybės administracijos direktorius 2016 m. lapkričio 25 d. įsakymu Nr. B6-1044 ,,Dėl socialinio būsto pirkimo ekonominio ir socialinio pagrindimo tvirtinimo“ patvirtino socialinio būsto pirkimo ekonominį ir socialinį pagrindimą. Socialiniai būstai bus perkami įgyvendinant 2014-2020 m. Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ priemonę 08.1.2-CPVA-R-408 „Socialinio būsto fondo plėtra“.

2017 metais socialinio būsto fondo plėtrai planuojama nupirkti 15 (6 vieno kambario, 8 dviejų kambarių, 1 trijų kambarių) būstų Molėtų mieste ir panaudoti 410,0 tūkst. Eur, iš jų – 348,5 tūkst. Eur Europos Sąjungos paramos fondų lėšos ir 61,5 tūkst. Eur savivaldybės biudžeto lėšos. Savivaldybės biudžeto lėšas planuojama gauti už parduotus savivaldybės būstus.

2018 metais planuojama nupirkti 7 (2 vieno kambario, 3 dviejų kambarių, 2 trijų kambarių) būstus Molėtų mieste ir panaudoti 167,2 tūkst. Eur, iš jų – 142,1 tūkst. Eur Europos Sąjungos paramos fondų lėšos ir 25,1 tūkst. Eur savivaldybės biudžeto lėšos.

Atsižvelgus į planuotas lėšas socialinių būstų pirkimui ir būsto kainas rinkoje, perkamo socialinio būsto 1 kvadratinio metro naudingojo ploto kaina neturi būti didesnė kaip 560 Eur.

Parengto projekto tikslas – nustatyti socialinio būsto fondo plėtros būdą - pirkti skelbiamų derybų būdu Molėtų rajono savivaldybės socialinio būsto fondo plėtrai vieno, dviejų ir trijų kambarių būstus Molėtų mieste, panaudojant savivaldybės biudžeto ir Europos Sąjungos paramos fondų lėšas, ir nustatyti, kad perkamo socialinio būsto 1 kvadratinio metro naudingojo ploto kaina neturi būti didesnė kaip 560 Eur.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 15 punktas, 16 straipsnio 2 dalies 31 punktas, 4 dalis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktas;

Molėtų rajono savivaldybės socialinio būsto fondo plėtros 2015 - 2020 metais programos, patvirtintos Molėtų rajono savivaldybės tarybos 2015 m. spalio 29 d. sprendimu Nr. B1-241 „Dėl Molėtų rajono savivaldybės socialinio būsto fondo plėtros 2015 - 2020 metais programos tvirtinimo“, 10 punktas ir 11.2, 11.3 papunkčiai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – bus nustatyta perkamo socialinio būsto 1 kvadratinio metro naudingojo ploto kaina, kuri neturi būti didesnė kaip 560 Eur.

Neigiamų pasekmių nenumatoma.

**4. Priemonės sprendimui įgyvendinti**

Skirti reikiamas savivaldybės biudžeto lėšas būstams įsigyti.

**5. Lėšų poreikis ir jų šaltiniai**

Būstų pirkimui 2017 ir 2018 metams reikalingos lėšos - 577,2 tūkst. Eur, iš jų: 490,6 tūkst. Eur Europos Sąjungos paramos fondų lėšos ir 86,6 tūkst. Eur savivaldybės biudžeto lėšos.

**6. Vykdytojai, įvykdymo terminai**

Molėtų rajono savivaldybės administracija.